
Sporočilo za javnost
Ljubljana med tremi finalisti za nagrado evropski teden mobilnosti 2013

Ljubljana – Zaradi uspešno izvedenih dejavnosti v Evropskem tednu mobilnosti 2013 smo kandidirali za nagrado European Mobility Award 2013 in se med 30 mesti iz 12 držav uvrstili v finale, med najboljše tri.

Mestna občina Ljubljana je lani že 12. leto zapored sodelovala v Evropskem tednu mobilnosti (podrobnosti na http://www.ljubljana.si/si/zivljenje-v-ljubljani/promet-infrastruktura/evropski-teden-mobilnosti/), najbolj razširjeni kampanji za trajnostno mobilnost, ki tradicionalno poteka med 16. in 22. septembrom. Z raznovrstnimi dejavnostmi smo si prizadevali za uporabo okolju in družbi prijaznejših načinov mobilnosti. Osrednja tema letošnjega ETM je bila »Vaš korak za čistejši zrak«, s čimer smo želeli opomniti na to, da imamo sami moč storiti marsikaj za čistejši zrak, saj že majhne spremembe v naših potovalnih navadah lahko izjemno vplivajo na kakovost življenja v mestih, kjer je motorni promet glavni onesnaževalec zraka.

V MOL smo v ETM, skupaj s številnimi sodelavci, organizacijami in prijatelji, pripravili 9 celotedenskih aktivnosti in kar 17 dogodkov po posameznih dnevih. Ob tem smo posebej zadovoljni z uvedbo dveh trajnih ukrepov. Z Dnevom brez avtomobila, 22. septembra, smo omejili osebni motorni promet na Slovenski cesti na odseku med Šubičevo ulico in Gosposvetsko cesto ter območje preuredili tako, da smo namenili več prostora pešcem, kolesarjem in javnemu prevozu. Kot drugi trajni ukrep pa smo uvedli zaprto električno vozilo Kavalir 3, ki dopolnjuje ustrežljivost že ustaljenih dveh odprtih kavalirjev, a vozi kar vse leto, ne glede na vreme.

Evropska komisija vsako leto v tekmovanju za nagrado evropski teden mobilnosti (http://www.mobilityweek.eu/award/) razglasi 10 mest, pri katerih so strokovni ocenjevalci ugotovili, da so se v prizadevanjih za spodbujanje k uporabi »pametnejših« potovalnih načinov posebej izkazala. Tokrat smo se skupaj z Budimpešto (Madžarska) in Östersundom (Švedska) uvrstili med najboljšo trojico izmed prijavljenih mest, leta 2012 pa med najbolj prizadevno deseterico. Ljubljana je sicer že prejela nagrado evropski teden mobilnosti 2004. 

Razglasitev prejemnika nagrade evropski teden mobilnosti 2013 bo 24. marca 2014 v Bruslju.
